Pia Kjærsgaard (DF), 2023-12-05:
Jeg skal bare have gjort det helt klart.
For igen vil jeg sige, at jeg undrede mig over, at jeg havde stillet spørgsmålet til ældreministeren, og så er det boligministeren, der står der, og man kan jo ikke blande det på den måde, at boligministeren tager en sag den ene dag, og ældreministeren tager det den anden dag.
Og nu må jeg bare fastslå, at det er ældreministeren, der tager sig af det her, også i det forslag, som forhåbentlig kommer, om en ældrelov.
Men jeg undrer mig så meget over, at man ikke bare – og nu må man ikke, og det synes jeg er fint, tale engelsk i Folketinget, men alligevel – siger: Det er en win-win-situation, altså en vindersituation.
Det er det her jo; det er omkostningsfrit for alle.
Man får ikke en model, hvor kommunen nu er økonomisk forpligtet på en lejekontrakt sådan de næste 30 år.
Man får faktisk en model, hvor ikke engang budgettet bliver overskredet, og det er jo sjældent, når det gælder sygehusbyggeri, og når det gælder alle mulige byggerier i kommunerne.
Så jeg forstår det ikke.
En gang imellem forstår jeg altså ikke, at vi ikke bare kan blive enige herinde, og at regeringen ikke siger: Fint forslag.
Det støtter jeg.
Jeg skal nok effektuere det.
Der er altid en modstand, og så siger man: Det er egentlig meget godt, men …
Først vil jeg sige, at jeg er glad for at se ældreministeren i Folketingssalen i dag.
Jeg stillede jo et mundtligt spørgsmål her for noget tid siden, og der var det boligministeren, der svarede på det.
Det undrede mig meget, så derfor er det dejligt at se ældreministeren, som jeg bestemt også synes skal tage hånd om det her forslag.
Det vedrører jo i høj grad ældre, så jeg var lidt forundret, og det er godt, at det nu er helt på plads.
I Dansk Folkeparti mener vi, at ældre, der har et behov for en plejehjemsplads, naturligvis skal have en.
Sådan er det jo altså bare ikke i dag.
Det ved vi alt for meget om.
Flere visitatorer i kommunerne har været ude og sige, at kriterierne simpelt hen er blevet for skrappe, og det er de, fordi der mangler plejehjemspladser.
Det er slet, slet ikke rimeligt, at man laver skrappe kriterier, fordi der mangler pladser.
Man skal jo lave kriterier ud fra, hvad der er behov for.
Sådan må det være.
Der er socialdemokratiske borgmestre, som erklærer sig helt enige.
Vi har også hørt konkrete historier i medierne, og de bliver nævnt mange gange.
Vi læser dem og kan ikke lide at læse dem, eksempelvis den om Birthe, der har mistet et øje til kræft og er uhelbredeligt syg.
Hun har haft en blodprop i hjernen og kan kun bevæge sig rundt i sit hjem ved hjælp af en rollator.
Hun blev fortalt, at hun ikke var dårlig nok til en plejehjemsplads, og det er jo altså simpelt hen bare skidt.
Jeg synes, det er urimeligt, at ældre, der åbenlyst har behov for en plejehjemsplads, ikke kan få en.
For Dansk Folkeparti handler det om, at vi i en fart skal have fundet nogle realistiske løsninger på det store problem, der er med mangel på plejehjemspladser.
Her er så vores bud, der i al enkelhed går ud på at få sat nogle af de relevante aktører sammen i et partnerskab, så der inden for de næste år kan sikres 5.000 friplejehjemspladser, som pensionsselskaberne skal stå for at finansiere og opføre.
En del af opgaven er også at få fjernet nogle af de benspænd, der kan være for kommuner, friplejeoperatører m.v. i forhold til at kunne lykkes med opgaven om at sikre langt flere friplejehjemspladser.